CELEX: 32021D2321
Language: et
Date: 2021-12-10 00:00:00
Title: Euroopa Keskpanga otsus (EL) 2021/2321, 10. detsember 2021, Euroopa Keskpanga haldusalasse kuuluvatele taotlejatele liidu reisiloa väljastamise otsuste delegeerimise kohta (EKP/2021/55)

29.12.2021   
               
               
                  ET
               
               
                  Euroopa Liidu Teataja
               
               
                  L 467/1
               
            
         EUROOPA KESKPANGA OTSUS (EL) 2021/2321,
         10. detsember 2021,
         Euroopa Keskpanga haldusalasse kuuluvatele taotlejatele liidu reisiloa väljastamise otsuste delegeerimise kohta (EKP/2021/55)
         EUROOPA KESKPANGA PRESIDENT,
         võttes arvesse Euroopa Liidu toimimise lepingut,
         võttes arvesse protokolli (nr 7) Euroopa Liidu privileegide ja immuniteetide kohta, eelkõige selle artiklit 6,
         ning arvestades järgmist:
         
                     (1)
                  
                  
                     Euroopa Keskpank (EKP) annab loa liidu reisiloa väljastamiseks EKP töötajatele, EKP lühiajalise lepinguga töötajatele ja nende pereliikmetele. Liikmesriigid peaksid tunnustama liidu reisiluba kehtiva reisidokumendina.
                  
               
                     (2)
                  
                  
                     Kuna liidu reisilubade väljastamise õigus on antud liidu institutsioonide presidentidele, tähendab see, et EKP puhul on asjaomane õigus EKP presidendil.
                  
               
                     (3)
                  
                  
                     Nõukogu määrusega (EL) nr 1417/2013 (1) on kehtestatud liidu reisiloa väljastamise ühtne vorm. Alates 2015. aastast väljastatakse liidu reisilubasid e-reisidokumentidena tsentraliseeritud korras, kusjuures komisjon tegutseb liidu institutsioonide jaoks keskse kontaktpunktina vastavalt teenustaseme kokkulepetele, millega rakendatakse liidu reisilubade süsteemi.
                  
               
                     (4)
                  
                  
                     Võttes arvesse EKP töötajatele, EKP lühiajalise lepinguga töötajatele ja nende pereliikmetele liidu reisiloa väljastamise taotluste mahtu, tuleks nende väljastamise õigus delegeerida tugiteenuste peadirektorile, võimaldades seda õigust edasi delegeerida EKP operatiivtasandile,
                  
               ON VASTU VÕTNUD KÄESOLEVA OTSUSE:
         
            Artikkel 1
            Mõisted
            Käesolevas otsuses kasutatakse mõisteid järgmises tähenduses:
            
                        1)
                     
                     
                        „liidu reisiluba“ (Union laissez-passer) – Euroopa Liidu privileegide ja immuniteetide protokolli (nr 7) artiklis 6 sätestatud turvaline reisidokument;
                     
                  
                        2)
                     
                     
                        „EKP taotleja“ (ECB applicant) – a) EKP töötaja teenistustingimuste artiklis 1 määratletud tähenduses; b) EKP lühiajalise lepinguga töötaja lühiajalise teenistuse tingimuste artiklis 1 määratletud tähenduses ja c) asjaomase töötaja või lühiajalise lepinguga töötaja pereliige.
                     
                  
         
            Artikkel 2
            Delegeerimine ja edasidelegeerimine
            
               1.   Käesolevaga delegeerib EKP president EKP taotlejatele liidu reisilubade väljastamise õiguse tugiteenuste peadirektorile.
            
            
               2.   Käesolevaga volitab EKP president tugiteenuste peadirektorit EKP taotlejatele liidu reisilubade väljastamise õigust edasi delegeerima üldteenuste peadirektorile ning tema puudumisel halduse peadirektorile.
            
            
               3.   Otsus EKP taotlejale liidu reisiloa väljastamise kohta võetakse vastu delegeeritud või edasidelegeeritud alusel ainult juhul, kui on täidetud artiklis 3 sätestatud kriteeriumid.
            
            
               4.   Üldteenuste peadirektoraat teavitab EKP presidenti igal aastal käesolevas artiklis sätestatud delegeeritud alusel vastu võetud otsustest.
            
         
         
            Artikkel 3
            Liidu reisilubade väljastamise otsuste delegeeritud või edasidelegeeritud alusel vastuvõtmise kriteeriumid
            
               1.   Otsus EKP taotlejale liidu reisiloa väljastamise kohta tehakse delegeeritud või edasidelegeeritud alusel ainult juhul, kui liidu reisiloa väljastamine on teenistuse huvides ja tööalaselt selgelt põhjendatud, eelkõige sagedaste tööreiside, väljaspool Maini-äärset Frankfurti asuva töökoha või välise liikuvuse korral.
            
            
               2.   Liidu reisiloa väljastamine EKP töötaja või lühiajalise lepinguga töötaja pereliikmele on lubatud üksnes erandlikel asjaoludel ning ainult juhul, kui see on liidu huvides. Pikaajalise viibimise korral väljaspool liitu, sealhulgas pikaajalise lähetuse korral, antakse liidu reisiluba üksnes teenistuse ohutu ja nõuetekohase toimimise tagamiseks, kui seda põhjendavad erakorralised asjaolud ning riigi passi või reisidokumentide kasutamise võimaluse puudumine, eelkõige juhul, kui see on vajalik reisimiseks ning nõuetekohaseks teavitamiseks ja elamiseks kolmandas riigis. Pereliikmele väljastatud liidu reisiloa kehtivusaeg ei tohi kunagi ületada töötajale või lühiajalise lepinguga töötajale väljastatud liidu reisiloa kehtivusaega.
            
         
         
            Artikkel 4
            Jõustumine
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Frankfurt Maini ääres, 10. detsember 2021
            
               
                  EKP president
               
               Christine LAGARDE
            
         
         
            (1)  Nõukogu 17. detsembri 2013. aasta määrus (EL) nr 1417/2013, millega kehtestatakse Euroopa Liidu väljastatava reisiloa (laissez-passer) vorm (ELT L 353, 28.12.2013, lk 26).